It-Tielet Pitazz – Paragrafi 1031-1040 22 ta' Marzu 1937. Filwaqt li kont qiegħda nitkellem illum, ma' ċerta persuna, indunajt li kienet qiegħda tbati ħafna fl-ispirtu, għalkemm minn barra kienet qiegħda tippretendi li kienet ferħana ħafna u ma kenitx qiegħda tbati xejn. Ħassejtni mnebbha biex ngħidilha li dak li kien qed jinkwetaha kienet tentazzjoni. Meta jiena wrejtha x'kien qed jittorturaha, infaqgħet tibki u qaltli li kienet ġiet tarani preċiżament biex titkellem miegħi, għax ħasset li din il-ħaġa kienet isserraħha. It-tbatija kienet ta' tip li r-ruħ kienet qiegħda tinġibed mill-grazzja ta' Alla min naħa waħda u mid-dinja min naħa l-oħra. Kienet għaddejja minn taqbida terribbli li wasslitha sal-punt li bdiet tibki bħal tifla żgħira. Imma telqet kalma u fil-paċi. + Waqt il-Quddiesa, rajt lill-Mulej Ġesu' msammar mas-salib fost turmenti kbar. Tnehida minn taħt l-ilsien kienet ħierġa minn qalbu. Wara ftit, qal, Għandi l-għatx. Għandi l-għatx għas-salvazzjoni tal-erwieħ. Għinni, binti, biex insalva l-erwieħ. Għaqqad it-tbatijiet tiegħek mal-Passjoni Tiegħi u offrihom lill-Missier tas-sema għall-midinbin. + Meta nara li t-toqol hu iktar milli niflaħ, ma noqgħodx naħseb fuqu jew nanalizzah jew ngħarblu, imma mmur niġri bħal tifla għand il-Qalb ta' Ġesu' u ngħidlu biss kelma waħda: "Inti tista' tagħmel kollox." U mbagħad naqa' fis-skiet għax naf li Ġesu' stess jindaħal fil-ħaġa, u ngħid għalija minflok ma nittortura lili nnifsi, nuża dak il-ħin biex noqgħod inħobbu. It-Tnejn tal-Ġimgħa Mqaddsa. Tlabt lill-Mulej iħallini nieħu sehem fil-Passjoni Ħarxa Tiegħu sabiex ikolli esperjenza fir-ruħ u fil-ġisem tal-Passjoni Tiegħu, sakemm dan hu possibli għal ħlejqa. Tlabt li jkolli esperjenza tal-imrar kollu, sakemm dan hu possibli. U l-Mulej wieġeb li kien ser jagħtini din il-grazzja, nhar il-Ħamis, wara t-Tqarbin Imqaddes, kien ser jagħtini din il-grazzja b'mod speċjali. + Illejla kien qed imut ċertu żagħżugħ; it-tbatija tiegħu kienet tal-biża'. Bdejt ngħid il-kurunella li l-Mulej kien għallimni skont l-intenzjoni tiegħu. Għidtha kollha, imma l-agunija kompliet. Ridt nibda ngħid il-Litanija tal-Qaddisin, imma f'daqqa waħda smajt il-kliem, għid il-kurunella. Fhimt li r-ruħ kienet teħtieġ l-għajnuna speċjali tat-talb u ta' ħniena kbira. U għalhekk issakkart fil-kamra tiegħi u nxħett fl-art quddiem Alla u tlabt għall-ħniena fuq dik ir-ruħ. Imbagħad ħassejt il-majesta' kbira ta' Alla u l-ġustizzja kbira Tiegħu. Bdejt nirtogħod bil-biża', imma ma waqaftx nitlob il-ħniena ta' Alla fuq dik ir-ruħ. Imbagħad neħħejt is-salib minn fuq sidri, il-Kurċifiss li kont irċevejt meta għamilt il-voti tiegħi. , u poġġejtu fuq sider il-moribond u għidt lill-Mulej. "Ġesu', ħares lejn din ir-ruħ b'dik l-istess mħabba li biha ħarist fuq is-sagrifiċċju tiegħi fil-jum tal-voti perpetwi tiegħi, u bis-saħħa tal-wegħda li Inti għamiltli dwar il-moribondi u dawk li jsejħu l-ħniena Tiegħek fuqhom, (agħti lil dan ir-raġel il-grazzja ta' mewta tajba)." Imbagħad waqfet it-tbatija tiegħu, u miet fil-paċi. O, kemm għandna nitolbu għall-moribondi!! Ejjew napprofittaw ruħna mill-ħniena filwaqt li għadu ż-żmien tal-ħniena. + Qiegħda nirrealizza iżjed u iżjed kemm kull ruħ teħtieġ il-ħniena ta' Alla matul ħajjitha kollha u speċjalment fis-siegħa tal-mewt. Din il-kurunella ttaffi l-korla ta' Alla, bħalma qalli Hu stess. + Tant inħossni bla saħħa illi, li kieku ma kienx għat-Tqarbin Imqaddes, kont naqa' l-ħin kollu. Ħaġa waħda biss iżżommni, u dan hu t-Tqarbin Imqaddes. Minnu niġbed saħħti; fih jinsab il-faraġ tiegħi kollu. Nibża' mill-ħajja f'dawk il-jiem meta ma nkunx tqarbint. Nibża' minni nnifsi. Ġesu' moħbi fl-Ostja hu kollox għalija. Mit-tabernaklu niġbed is-saħħa, il-qawwa, il-kuraġġ u d-dawl. Hawnhekk, jiena nfittex il-faraġ fi żmien l-inkwiet. Ma kontx inkun naf kif għandi nagħti glorja lil Alla li kieku ma kellix l-Ewkaristija ġewwa qalbi. + Polonja, pajjiżi tant maħbub, li kieku kont taf kemm sagrifiċċji u talb jiena noffri lil Alla għalik! Imma ishar u agħti glorja lil Alla, li qiegħed jerfgħek u jagħżlek b'mod speċjali. Imma kun af kif għandek tkun grata. + Jiena nbati wġigħ kbir meta nara t-tbatijiet tal-oħrajn. Dawn it-tbatijiet kollha jiġu riflessi f'qalbi. Jiena nġorr ġewwa qalbi t-turmenti tagħhom tant li wkoll inħoss l-għeja fiżika minħabba fihom. Nixtieq kieku li l-uġigħ kollu jaqa' fuqi biex inkun nista' nserraħ lill-proxxmu tiegħi. Fost turmenti terribbli, jiena nsammar għajnejja fuqek, Alla tiegħi, u għalkemm ġejja maltempata fuq rasi, jiena naf li x-xemx ma tintefiex. Lanqas nistagħġeb kemm juru wiċċ b'ieħor il-ħlejjaq, imma naċċetta minn qabel dak kollu li jista' jiġri. Xofftejja jibqgħu siekta, filwaqt li widnejja ma jifilħux iżjed żufjett. Nissielet għas-skiet ġewwa qalbi fost l-ikbar tbatijiet, u nipproteġi lili nnifsi mill-attakki kollha bit-tarka tal-Isem Tiegħek.
Djarju ta' Swor Fawstina – It-3 Pitazz (par.1031-1040)